ועדת הכספים, כנסת 20, פרוטוקול מספר 1035, 2018-05-09 09:50

משה גפני: אנחנו עוברים לסעיף הבא: העברה לגבי הליך שיווק פנסיוני בעת צירוף של מוצר פנסיוני.

משה גפני: מדובר על הנושא הזה של סוכני הביטוח, שברגע שיש צירוף ברבים, יצא חוזר של דורית שהם לא יקבלו עמלות וכל מה שנלווה לעניין הזה.

משה גפני: לא דיברו אתם על אף שביקשנו שידברו אתם.

משה גפני: אני מבקש, אם מישהו יכול להבהיר את ההבהרה הזאת.

משה גפני: אני רואה שאבי לא נמצא היום, הוא גם אמר את זה קודם.

משה גפני: בבקשה.

נועה קיסר: בוקר טוב.

נועה קיסר: אני מנהלת מחלקת סוכנים ויועצים.

נועה קיסר: אני אתן סקירה קטנה של ההליך שביצענו ותמונת המצב כפי שהיא היום: פרסמנו את ההבהרה הזאת כטיוטה להערות הציבור באוקטובר האחרון.

נועה קיסר: ישבנו עם כל מי שרצה לשבת, קיימנו שימועים עם כל מי שביקש - -

משה גפני: יש פה מישהו מסוכני הביטוח?

נועה קיסר: - - גם עם נציגי לשכת סוכני הביטוח, אז הם היו בהנהגה הקודמת.

נועה קיסר: לאחר קיום כל השימועים ביצענו שינויים בטיוטה ופרסמנו נוסח סופי בפברואר האחרון.

נועה קיסר: לאחר הפרסום של הנוסח בפברואר האחרון נציגי הלשכה ביקשו להיפגש אתנו ולהיכנס לאיזה שהוא שיח על היישום של ההבהרה.

נועה קיסר: קיימנו מספר דיונים, מספר שיחות, זה לא נכון שלא קיימנו ולא נפגשנו אלא כן קיימנו וכן נפגשנו גם בטיוטה וגם לאחר הפרסום.

נועה קיסר: במהלך הדיונים גם באותה עת אפשרנו תקופת היערכות נוספת עד ה-30 בספטמבר, להיערך לכל השוק ליישם את ההבהרה.

נועה קיסר: השיח עם לשכת סוכני הביטוח הופסק ביוזמתם והם החליטו לגשת ולהגיש עתירה - -

משה גפני: אני, מניסיון שהיה לי בשיחות בין סוכני הביטוח לבין רשות שוק ההון, מה שנאמר כאן בוועדה, אני לא הייתי בשיחות לא רק על זה אלא גם על דברים אחרים, שלא קיבלתם את העמדות שלהם.

משה גפני: זאת אומרת, לא היה איזה דיאלוג, התפשרות.

משה גפני: אמרתם שזאת עמדתכם ובזה נגמר העניין.

משה גפני: אני יודע את זה ותכף נשמע אותם אבל זה מה שהם קבלו בנושאים אחרים גם כן.

נועה קיסר: אני אשמח להתייחס לזה.

נועה קיסר: קודם כל, אם רואים את נוסח - -

משה גפני: או שאת רוצה לשמוע אותם, הם יגידו בגלל שהם פה.

נועה קיסר: איך שאתה רוצה לנהל את הדיון.

נועה קיסר: אני רק אתייחס לאמירה האחרונה: גם אם נשווה את נוסח הטיוטה לנוסח ההבהרה הסופית, רואים בוודאות שיש שם פסקאות שלמות שלא היו בטיוטה ונוסחו בנוסח הסופי, פסקאות שהקלו, שנתנו ביטוי לבקשות שלהם, אז כך שלהגיד שלא שמענו ואין נוסח זה לא נכון.

נועה קיסר: גם לאחר פרסום ההבהרה כסופית ובעקבות הדיונים אפשרנו תקופת היערכות, גם זה כחלק מתוצר של השיח אתם.

נועה קיסר: אז לומר שאין שיח, ולומר שאין - -

משה גפני: לא, לא אמרתי שאין שיח.

משה גפני: אמרתי שהיה - -

נועה קיסר: - - ולומר שאין תוצרים לשיח או אין תוצאות, זה חוטא להם.

משה גפני: מאה אחוז.

משה גפני: תודה.

משה גפני: ליאור רוזנפלד, נשיא לשכת סוכני הביטוח.

ליאור רוזנפלד: בוקר טוב היושב ראש, חבר הכנסת גפני, כל מה שנאמר כאן על ידי נועה, אנחנו קצת המומים גם מרמת הדיוק.

ליאור רוזנפלד: בשנת 2008 שיגרו המפקחים על הביטוח לדורותיהם, קודמיה בתפקיד של סלינגר, את סוכני הביטוח ללכת למכור פנסיה לרבים.

ליאור רוזנפלד: למי הם שיגרו אותנו למכור פנסיה לרבים?

ליאור רוזנפלד: לכל אלה שלא היתה ידם משגת לרכוש ביטוח מנהלים או קרן פנסיה עצמאית.

ליאור רוזנפלד: הם שלחו אותנו לשומר בגן הילדים, למלצר באולם האירועים ולמנקה שמנקה במשכורת נמוכה.

ליאור רוזנפלד: אף אחד לא רצה ללכת ולעשות להם פנסיה.

ליאור רוזנפלד: המפקחים על הביטוח שלחו אותנו, את סוכני הביטוח, לכו, אתם תמכרו להם פנסיה לרבים.

ליאור רוזנפלד: במשך 10 שנים כל המפקחים על הביטוח עודדו אותנו, שיגרו אותנו, תמכו בנו ואמרו לנו שזה הפתרון, לכו תמכרו את הפנסיה הזאת.

ליאור רוזנפלד: גם ראש רשות שוק ההון הנוכחית, שאנחנו מצטערים מאוד שלא טרחה להגיע לכאן היום, ביצעה ביקורת על פנסיה לרבים בשנת 2014 ולא דיברה מילה אחת על מה שהם דורשים היום, שזה מסמך הנמקה ותהליך ייעוץ.

ליאור רוזנפלד: בפברואר 2018, לפני כשלושה חודשים, רשות שוק ההון הוציאה מסמך הבהרה – אני מתקן אותך חבר הכנסת גפני, לא מדובר פה בחוזר, מדובר במסמך הבהרה.

משה גפני: מסמך הבהרה, לזה התכוונתי.

ליאור רוזנפלד: בדיוק, ושוב עקפו את כל חברי הכנסת, ושוב לא התייחסו לחברי הכנסת.

ליאור רוזנפלד: המחוקקים, אלה שאמורים להוציא את החוקים, אתם לא נספרים שם.

ליאור רוזנפלד: אתם לא נספרים שם.

ליאור רוזנפלד: הוציאו מסמך הבהרה חד-צדדי על ידי הפיקוח שמה-4 בפברואר סוכני הביטוח מפסיקים לקבל לחלוטין עמלה על 10 שנים אחורה.

ליאור רוזנפלד: כמו שחבר הכנסת גפני, כל אחד שיושב כאן היה עובד 10 שנים אחורה ופתאום מודיעים לו: אין לך משכורת עבור 10 שנים אחורה.

ליאור רוזנפלד: השאלה שלנו היא אחת: מי ייתן שירות למאות אלפי מבוטחים בישראל שמבוטחים היום בפנסיה לרבים.

ליאור רוזנפלד: אם סוכני הביטוח, יחתכו להם את העמלה באבחה אחת, בהודעת מסמך הבהרה חד-צדדי אחד, מי ייתן שירות למאות אלפי, אנחנו מתקרבים גם למיליון מבוטחים, לסייעת בגן הילדים, למנקה ולשומר.

ליאור רוזנפלד: מי ייתן להם שירות?

ליאור רוזנפלד: גם חברות הביטוח, היצרנים, טוענים שהם לא מסוגלים לתת שירות.

ליאור רוזנפלד: הם לא מסוגלים היום פתאום לתת שירות ולתת פתרון להתנפלות הזאת של מאות אלפי מבוטחים שיצבאו על הדלתות של חברות הביטוח.

ליאור רוזנפלד: מי שנותן שירות לאותם מבוטחים אלה סוכני הביטוח.

ליאור רוזנפלד: וסוכני הביטוח שנותנים שירות צריכים להיות מתוגמלים.

ליאור רוזנפלד: ללא תגמול – מה זה ללא תגמול?

ליאור רוזנפלד: מדברים על אפס, על הפסקת עמלות לחלוטין.

ליאור רוזנפלד: מי ייתן שירות לאותם אנשים.

ליאור רוזנפלד: אנחנו בהחלט היינו בדיאלוג עם רשות שוק ההון, והם לא היו מוכנים להגיע לפתרון.

ליאור רוזנפלד: את הפתרון הם נתנו רק אחרי שאנחנו ניגשנו לבג"ץ.

ליאור רוזנפלד: אז הם נתנו לנו ארכה של חצי שנה.

ליאור רוזנפלד: עד שלא ניגשנו לבג"ץ הם לא היו מוכנים לתת גם את החצי שנה הזאת.

ליאור רוזנפלד: עכשיו, חצי שנה, כבוד יושב ראש הוועדה, אנחנו לא מסוגלים בחצי שנה לגשת ולפגוש מאות אלפי מבוטחים ולהחתים אותם ולקיים אתם תהליך ייעוץ, זה לא הגיוני.

ליאור רוזנפלד: מה שאנחנו ביקשנו מרשות שוק ההון - לקבל שלוש או ארבע שנים להיערכות, לא היו מוכנים לשמוע על זה, עבדו כרגיל, חד-צדדית, ברור שלא באמצעות חברי הכנסת כמו תמיד, והמצב היום שסוכני - -

משה גפני: למה לא הודעתם לנו שאתם ניגשים לבג"ץ?

משה גפני: הרי פניתם אלי כל הזמן ואמרתי לכם שלאחר הפגרה נקיים פה דיון.

ליאור רוזנפלד: נכון, היה לנו זמן קצוב - -

משה גפני: בסדר, להודיע.

משה גפני: אני לא מונע מכם לגשת לבג"ץ אבל למה לא אמרתם לי?

ליאור רוזנפלד: בכל מקרה - -

משה גפני: אם אתה רוצה לא לענות זה בסדר, אתה לא חייב.

משה גפני: תבוא להגיד לי שיש בג"ץ.

ליאור רוזנפלד: אתה צודק, אתה יודע שאנחנו לא מתחמקים מתשובות.

ליאור רוזנפלד: אתה צודק, אנחנו נתקן את הנושא הזה בפעם הבאה.

ליאור רוזנפלד: בכל מקרה - -

משה גפני: מה, יש עוד בג"צים?

ליאור רוזנפלד: אנחנו מקווים שלא יתנו לנו סיבות לזה.

ליאור רוזנפלד: חבר הכנסת גפני, המצב נכון להיום הוא אחד: כרגע קיימת ארכה של רשות שוק ההון שכבר עברו שלושה חודשים בתוך הארכה הזאת, ובספטמבר היא מסתיימת.

ליאור רוזנפלד: בספטמבר יעמדו מאות אלפי מבוטחים ללא פתרון.

ליאור רוזנפלד: מבוטח שנמצא באובדן כושר עבודה, לא יטפלו בו.

ליאור רוזנפלד: באלמנות לא יטפלו, בנכים ש - -

משה גפני: אמרת, אני יודע.

משה גפני: אני עשיתי את החשבון אצלי, דיברתי עם הצוות שלנו - -

יצחק וקנין: על כמה מדובר?

יצחק וקנין: מה הסדר גודל?

משה גפני: שניה, תכף הוא יגיד.

משה גפני: רק טכנית, אני תכננתי לעשות את הישיבה הזאת, אני חשבתי אולי לעשות אותה קודם אבל תכננתי לעשות את הישיבה הזאת.

משה גפני: אני לא מסכים שעולה מעל ראשה של הוועדה שעוסקת בעניין הזה כל השנים – את יודעת, הם פונים, יש לכם פה פידבק וגם מרשות שוק ההון נמצאת פה חדשות לבקרים.

משה גפני: אני אמרתי שאנחנו נקיים את הדיון הזה ולאחר מכן, אם אין סעד כאן אז הולכים לבג"ץ אבל בסדר.

ליאור רוזנפלד: אנחנו מוכנים כבר היום למשוך את העתירה הזאת.

משה גפני: לא, לא, אני עוד לא אמרתי כלום.

ליאור רוזנפלד: אם יהיה פה סעד אנחנו נמשוך את העתירה.

משה גפני: בסדר.

יצחק וקנין: עד כמה הם מדברים למעשה בגודל של אותו ציבור שהם צריכים להגיע אליו.

יצחק וקנין: יכול להיות שהוא צודק אם זה חצי מיליון אנשים, מיליון אנשים אז הוא לא יכול לעשות את זה בשלושה חודשים.

מיכאל נוימן: אני יושב ראש הוועדה לביטוח פנסיוני בלשכת סוכני הביטוח בישראל.

משה גפני: שאל חבר הכנסת וקנין על כמה מדובר.

משה גפני: כמה סוכני ביטוח יש?

מיכאל נוימן: הוא שאל כמה מבוטחים.

משה גפני: אמרתי – כמה מבוטחים ואני מוסיף כמה סוכני ביטוח יש?

מיכאל נוימן: מתעסקים בנושא הזה ספציפית כ-500 סוכני ביטוח שנותנים היום שירות לאנשים שבדרך אחרת לא יקבלו שירות.

מיכאל נוימן: אלה אנשים שמרווחים 3,000 שקל, 6,000 שקל, עובדים בכמה מקומות עבודה.

מיכאל נוימן: אלה אנשים שבאופן רגיל, גם רשות שוק ההון במהלך עשור שנים הבינה שכרגע, בחקיקה הנוכחית, אין פתרון לאיש שירות שיטפל בהם.

מיכאל נוימן: כרגע לקחה רשות שוק ההון חד-צדדית ולא רק אמרה שמהיום קדימה אנחנו מטפלים אלא הלכה ואמרה שגם לאחור אנחנו נפגע באנשים שכבר יש להם הסדרים.

מיכאל נוימן: כל הפגיעה הזאת היא פגיעה אנושה כרגע בכמה מאות אלפי אנשים שלא יקבלו שירות, לא יקבלו טיפול, לא במקרה של נכות ולא במקרים אחרים.

יצחק וקנין: אתה אומר שיש 500 סוכנים?

מיכאל נוימן: שמטפלים בנושא הספציפי הזה.

יצחק וקנין: זה 2,000 איש לכל סוכן.

מיכאל נוימן: זה להיפגש עם 2,000 איש כל סוכן חוץ מעבודה רגילה שלו, חוץ מכל הדברים ולהיפגש.

מיכאל נוימן: נכון להיום זה להקדיש ארבע שעות לדבר הזה, זה 10,000 שעות לסוכן ממוצע רק כדי לטפל בתיק הקיים שלו, רק כדי שלא ייקחו לו את מה שכבר קיים לו נכון להיום ולעבודה שהוא כבר עשה.

מיכאל נוימן: זה נראה לא סביר.

מיכאל נוימן: אנחנו ישבנו עם רשות שוק ההון.

מיכאל נוימן: לשבת אתם זה לפעמים כמו לדבר עם משיבון.

מיכאל נוימן: אתה יכול לשמוע את ההודעה: זו טיוטת החוזר שאנחנו רוצים להוציא ואחר כך, אתה מקבל "טו" ארוך בסוף, אחרי שאמרת את מה שאתה רוצה ובסוף אתה מקבל חוזר עם שינויים מינוריים בחלק מהדברים, אין התייחסות למהות ולדברים היותר רציניים.

משה גפני: תודה רבה.

ליאור רוזנפלד: חבר הכנסת גפני, הערה אחת נוספת - -

משה גפני: רגע, מיכל בירן לפני.

מיכל בירן: הערה, ואני חושבת שזה משהו שעובר כחוט השני בהרבה נושאים שאנחנו מטפלים בהם בהקשר הזה בוועדה: זה כן מרגיש לי שרשות שוק ההון בוונדטה נגד סוכני הביטוח.

מיכל בירן: עכשיו, כשפעם ראשונה נכנסתי לכנסת ושמעתי את סוכני הביטוח, אמרתי להם בכנות ובפרצוף:

מיכל בירן: אם אתם מתוגמלים רק כשאתם גובים את מקסימום דמי הניהול, יש בעיה במודל הזה, אתם דופקים את הציבור וזה לא יכול להימשך.

מיכל בירן: הם לקחו את האתגר שהצבתי בפניהם ואנחנו פה, יחד עם מיקי זוהר ואחרים ויחד עם לשכת סוכני הביטוח, העברנו והכנסנו לספר החוקים את ההצעה שאמרה שיהיה אסור לתגמל אותם על פי דמי הניהול של המבוטחים שלהם.

מיכל בירן: יש דברים שהם באמת בבסיס אבל בסוף, אם אין אדם שמטפל – נגיד מה שאמרתי קודם זו גם דוגמה, שינו הסכמי ברירת מחדל, זה מעולה אבל בסוף, אם האנשים לא יודעים צריך בן אדם שיוצא לו משהו מזה, שלעבור אדם אדם ולהגיד: תקשיב, פה זו אופציה יותר טובה.

מיכל בירן: זה שמעלימים את האנשים שיש להם אינטרס לטפל בזה, אז מה יהיה?

מיכל בירן: זה מה שאני שואלת.

מיכל בירן: זה נראה לי כמו וונדטה שהיא גם קצת ב"דיליי" על משהו שהיה ונעלם וגם לא ברור מה התועלת שלה.

ליאור רוזנפלד: חבר הכנסת גפני, אני רוצה רק עוד הערה אחת: מה עשתה רשות שוק ההון?

ליאור רוזנפלד: היא הפסיקה את העמלות לסוכני הביטוח אבל לאן הולך הכסף?

ליאור רוזנפלד: האם הכסף הולך למבוטח?

ליאור רוזנפלד: לא.

ליאור רוזנפלד: האם המבוטח מקבל יותר חיסכון?

ליאור רוזנפלד: לא.

ליאור רוזנפלד: הכסף נשאר אצל בעלי ההון, הכסף נשאר אצל חברות הביטוח.

ליאור רוזנפלד: הוא לא מגיע למבוטח.

ליאור רוזנפלד: מה היא עשתה פה?

ליאור רוזנפלד: העבירה יותר כסף לחברות הביטוח ולקחה את הכסף לסוכני הביטוח.

ליאור רוזנפלד: מה שעשתה רשות שוק ההון, היא לקחה את הכסף מסוכני הביטוח והשאירה אותם בחברות הביטוח אבל היא לא נתנה את הכסף הזה למבוטחים.

ליאור רוזנפלד: מה יוצא מכל התהליך הזה?

ליאור רוזנפלד: שחברות הביטוח נשארות עם הכסף, המבוטחים נשארים ללא שירות וסוכני הביטוח נשארים ללא עמלה.

ליאור רוזנפלד: זה הכל.

משה גפני: תודה רבה.

אבי אקהאוס: יושב ראש הוועדה, אני רוצה להעיר הערה - -

משה גפני: מי הדובר?

אבי אקהאוס: אני סגן יושב ראש הוועדה הפנסיונית בלשכת סוכני הביטוח.

אבי אקהאוס: אני אגיד בהמשך להערות - -

משה גפני: אם אפשר במשפט, הצלחנו להבין את הבעיה.

אבי אקהאוס: אני רוצה להציג עוד אוכלוסייה שלא מיוצגת פה ברשותך: אנחנו מדברים על מבוטחים ועל סוכנים, ועכשיו אני רוצה לדבר על המעסיקים הקטנים.

אבי אקהאוס: הם נקלעים למצב עקב רגולציה בלתי אפשרית כולל זו, שאין ביכולתם להתמודד כי אין להם איש משאבי אנוש שמטפל בכל הפרטים האלה, ואמר נכון חבר הכנסת שמולי וגם חברת הכנסת מיכל בירן: המעמסה הזאת על המעסיק כדי שהוא יטפל בכל השינויים האלה היא בלתי אפשרית.

אבי אקהאוס: ולכן, התפקיד של הסוכן לאורך כל השנים היה כזה שהוא הוריד מעמסה גם מהמעסיק להתמודד עם הדברים הבלתי אפשריים האלה.

משה גפני: מאה אחוז.

משה גפני: בבקשה.

עדי בן אברהם: אני היועץ המשפטי של הלשכה.

עדי בן אברהם: הערה אחת:

עדי בן אברהם: חשוב לדבר לגבי השיח - -

משה גפני: אבל הם דברו בסדר, למה צריך עכשיו יועץ משפטי?

עדי בן אברהם: לא, רק הערה: השיח שנאמר שהיה עם לשכת סוכני הביטוח הכניס בתוכו וכרך עוד נושאים אחרים שלא היו קשורים להסדר לרבים, וזה הוביל אותם לפינה, וזו הנקודה שהובילה אותם לבג"ץ.

משה גפני: תראו, אני רוצה את ההתייחסות שלכם.

משה גפני: אני מסכים שכאשר יש את הביטוח הזה לרבים אז זה לא שיווק, לא משווקים נניח לכמה הוא אמר?

משה גפני: לא משווקים ל-2,000 איש בגלל שמכניסים את הכל ביחד.

משה גפני: אבל לא יכול להיות מצב שבו הסוכן שעומד מול המבוטח, כל ה-2,000 האלה שהוא עומד מולם, שהוא לא יקבל בכלל, שמבטלים לו את העמלה.

משה גפני: זה דבר אחד.

משה גפני: דבר שני, המציאות הזאת של הרטרואקטיבי הוא לפי דעתי לא חוקי, הוא לא בסדר.

קריאות: בדיוק.

משה גפני: המצב הזה שבו - -

קריאות: הם לא אסורים.

קריאה: אסור לקבל כסף בגין עסקאות קיימות.

משה גפני: רגע, אבל עם כל הכבוד אין סודות בחברה.

משה גפני: תגידו שזה לא רטרואקטיבי, זה בסדר גמור.

משה גפני: מה הבעיה?

משה גפני: אני מעלה את מה שהם העלו.

משה גפני: אם יתברר שלא הולך להיות רטרואקטיבי אלא רק מכאן ולהבא, הבעיה יותר קלה אבל היא בעיה.

משה גפני: ולכן, אם זה נכון מה שטוען מר רוזנפלד, שמדובר על רטרואקטיבי, זה דבר לא בסדר.

משה גפני: הוא צודק.

משה גפני: בן אדם עובד שמונה חודשים ופתאום אומרים לו: אתה לא תקבל שכר.

מיכל בירן: גם בגדול, אין שום דבר שהוא לא - -

משה גפני: לא, את מסתכלת עלי כאילו נפלתי מהשמיים עכשיו.

משה גפני: הבמה לרשותך כדי להפריך את זה.

נועה קיסר: אני רוצה להשיב ולתקן כמה אי דיוקים.

משה גפני: שניה.

משה גפני: אני מבקש עוד דבר: השיח הזה ביניכם לבין סוכני הביטוח לא מקובל עלי.

משה גפני: אני לא מסכים לזה.

משה גפני: צריך לשבת.

משה גפני: מדובר על דברים שמבחינתם זה הפרנסה שלהם, זה גם בסופו של דבר יכול לפגוע במבוטחים כי אם לא יהיה סוכן ביטוח שעומד מולו, אני לא אומר שהוא היה צריך לקבל את אותו דבר מה שקיבל בעבר.

משה גפני: אני מסכים עם העיקרון הזה שצריך לשלם פחות אבל צריך שיהיה בן אדם שיעמוד מול המבוטחים.

משה גפני: כבר היה לי סיפור, סיפרתי את זה מיליון פעם:

משה גפני: פעם אחת היה לאשתי משהו עם חברת ביטוח, זה חבל על הזמן.

משה גפני: כדי להגיע לחברת ביטוח הייתי צריך לעבור 600 פקידים, 16 מעליות ובסוף הגעתי שם למזנון.

משה גפני: סוכן הביטוח, זאת עמדתי הבסיסית, הוא הכתובת מול המבוטח הקטן שיש לו כתובת.

משה גפני: הוא לא צריך לעלות 16 מעליות, זה על פי רוב נמצא בקומת קרקע, יש נגישות לנכים, הכל בסדר.

משה גפני: אם אתם במגמה הזאת רוצים לבטל את סוכני הביטוח אז אני נגד.

משה גפני: אם אתם רוצים למצוא פתרון, אז צריך למצוא פתרון ולא דיבורים כאלה.

משה גפני: בבקשה.

מיכל בירן: רק משפט, הערת ביניים: איך זה יכול להיות שאנחנו, שנבחרנו על ידי הציבור, לא יכולים להעביר חוקים רטרואקטיביים ואתם בחוזר, בהבהרה יכולים להחליט משהו רטרואקטיבי?

משה גפני: מיכל, אני החלטתי להיות היום נחמד אז לא אמרתי את הטענה הזאת.

משה גפני: זאת הטענה הכי מרכזית.

מיכל בירן: אני שכחתי את הנחמדות בבית היום, אני מתנצלת.

משה גפני: לא משנה, אנחנו עושים תורנות.

משה גפני: בבקשה.

נועה קיסר: אז אני אגיד כמה מילים ואתקן כמה אי דיוקים: ראשית, תקופת ההיערכות שניתנה ניתנה לפני שהוגשה העתירה לבג"ץ, זה לא היה כטריגר שלכם.

נועה קיסר: דבר שני, לא מדובר ב-500 סוכנים - -

יצחק וקנין: תעצרי פה.

יצחק וקנין: את חושבת ששלושה חודשים מספיק להם?

נועה קיסר: אז זה בדיוק המשפט הבא שלי: לא מדובר ב-500 סוכנים אלא בערך פי 10, 5,000 סוכנים.

יצחק וקנין: פי 10.

יצחק וקנין: שלושה חודשים זה לדעתך - -

נועה קיסר: זה לא שלושה חודשים.

נועה קיסר: חבר הכנסת וקנין, אנחנו מדברים פה - -

יצחק וקנין: מה לדעתך?

יצחק וקנין: כמה זמן?

נועה קיסר: זה יוצא כמעט שנה.

נועה קיסר: אנחנו פרסמנו את זה ב-1 באוקטובר ונתנו היערכות עד ה-30 בספטמבר.

נועה קיסר: דבר שלישי: אנחנו אומרים: תנו שירות, תקבלו עמלה.

נועה קיסר: אני מסכימה עם כבוד היושב ראש שאי אפשר לעשות חצי עבודה, אי אפשר לתת שירות בנקודת הקצה ולקבל 100% עמלה.

נועה קיסר: אי אפשר לעשות כמו כל אחד מאתנו רבע עבודה ולקבל 100% תגמול.

נועה קיסר: הדברים לא עובדים ככה.

נועה קיסר: והכי חשוב, זה לא חוזר, זו הבהרה כי זה המצב החוקי כפי שאנחנו רואים אותו היום, והעתירה – מתקיים דיון בבית המשפט בחודש הבא.

נועה קיסר: זה לא עוד המון זמן, זה עוד בתוך תקופת ההיערכות, ולעיקר הטענות והדברים שעלו פה: המדינה תגיש עמדה סדורה בשבועות הקרובים.

משה גפני: תודה.

משה גפני: אני מבקש גם בעניין הזה שתדברי עם הממונה על שוק ההון.

משה גפני: הם אמרו פה ואני גם מבקש לבטל את העתירה לבג"ץ, להגיע אתם לפתרון.

משה גפני: יש עוד חודש זמן, לשבת אתם אבל לשבת באופן רציני.

משה גפני: זה גם לא יכול להיות, אני מביע את מורת רוחי מהעניין הזה.

משה גפני: דבר כזה, אנחנו בקשר כל הזמן עם שוק ההון, ואתם לא אומרים לנו שהולכת להיות הבהרה מהסוג הזה, אתם לא אומרים לנו, אנחנו לא מקיימים על זה שום דיון, אתם יכולים לעשות כמו שאת אומרת, על פי החוק לעשות מה שאתם רוצים אבל זה לא תהליך שהולך במשטר דמוקרטי כיוון שהתוצאה שאנחנו לא בעניין, הם הולכים לבג"ץ.

משה גפני: אני לא אוהב שהם הולכים לבג"ץ.

משה גפני: אני לא אוהב שהם הולכים לבג"ץ כי הם לא אמרו לנו וכן - -

מיקי רוזנטל: אתה לא אוהב את בג"ץ בכלל.

ליאור רוזנפלד: חבר הכנסת גפני, לא נותרה ברירה בידינו.

ליאור רוזנפלד: לא נותרה ברירה.

משה גפני: אתה לא יכול להגיד את זה באופן כזה גורף, ואני לא רוצה להזכיר נשכחות.

משה גפני: על כל פנים, היה פעם שהיה קצת שינוי אצלי.

משה גפני: אני מבקש שתדברי עם דורית סלינגר ומי שעוד שממונים על העניין הזה, ואני מבקש שבמהלך השבועיים האלה לשבת אתם, להגיע לפתרונות.

משה גפני: רטרואקטיבי אני מבין שלא הולך להיות.

ליאור רוזנפלד: בוודאי שכן, כן.

משה גפני: לא שאלתי אותך, שאלתי אותה.

משה גפני: רטרואקטיבי הולך להיות?

ירון גולן: אני סגן היועץ המשפטי.

ירון גולן: אנחנו קבענו במסגרת ההבהרה הסופית שיצאה, הוראה שאומרת שבהתחשב בפרקטיקה הקיימת הממונה לא מתכוונת להפעיל את מקורות האכיפה שנתונות לה לגבי כל פעולות הגופים המובילים וסוכני הביטוח לעמלה ששולמה בעבר.

ירון גולן: זאת אומרת, התייחסנו באופן ספציפי לטענה הזאת שהועלתה.

רועי מימרן: לא נכון כי אתה דורש כרגע שקדימה לא ישלמו לנו על עסקאות עבר.

משה גפני: רבותי, הבנו.

משה גפני: תאמינו לי.

משה גפני: באמת אנחנו חברי כנסת שבקושי מבינים אבל בסוף, אחרי שמסבירים לנו לאט אנחנו מבינים.

משה גפני: הבנתי, קראתי בעברית.

משה גפני: אני למדתי בחינוך העצמאי, היו מנסחים את זה אחרת.

משה גפני: אני מבקש שתגידו לנו אם המצב יהיה בעוד שבועיים שהדיבורים אתם לא מובילים לשום מקום ונשמע את הוויכוח, אני גם אשמע אותם.

משה גפני: אם זה באמת הגיע למבוי סתום, אני לא יכול למנוע מהם ללכת לבג"ץ, אני לא אגיד להם שום דבר בעניין הזה.

משה גפני: אני רוצה למנוע את זה, אני לא חושב שמערכת היחסים בין אגף שוק ההון לבין לשכת סוכני הביטוח צריכה להיות דרך בתי משפט.

משה גפני: אני חושב שזה צריך להיות בדיבורים ביניכם ומקסימום בשולחן הזה, לא מעבר לזה.

משה גפני: צריך להגיע לפתרון.

משה גפני: אני לא מתווכח על הרפורמות שאתם עושים, אני מתווכח על הדרך.

משה גפני: אפשר להגיע לפתרון מבלי לפגוע באנשים באופן כל כך דרסטי.

משה גפני: להגיד ברור שעל העבר לא מדברים יותר.

משה גפני: להגיד את זה.

משה גפני: להגיד שמכאן ואילך יהיה תהליך, שהתהליך הזה יאפשר להם להתפרנס והם יעמדו מול המבוטחים.

מיכל בירן: עוד דבר שמציק לי בזה זה שהרבה פעמים אתם מביאים לכאן דברים לא מבושלים כמו שהיה אז עם תיקון 12, הציגו לנו את זה אז שהמעסיק לא יתנה כמה הוא מפריש לפנסיה ובאיזה מכשיר העובד שלו משתמש.

מיכל בירן: אישרנו בשמחה כולנו.

מיכל בירן: אחר כך הסתבר שלא סיפרת לנו שזה הפך את כל הסדרי העבודה במשק ללא חוקיים והיינו צריכים לתקן, וגם על זה אני לא הרגשתי מכם שהצלחנו להבין מה ההשלכות של זה.

מיכל בירן: אתם תדעו את זה בסוף אבל ברגע שמייצרים את זה, מה יקרה לאנשים האלה?

מיכל בירן: למבוטחים, לא לסוכנים.

משה גפני: עד עכשיו אנחנו נחמדים והכל בסדר, ותשבו ושבועיים ואני מבקש תשובות.

משה גפני: אני מבקש מכם תשובות ואני אבקש גם שהם יתייחסו, אני מקווה שזה יסתדר.

משה גפני: עכשיו האיום - אם לא תעשו את זה, המצב יהיה אותו דבר כמו שאנחנו עכשיו, אני אבקש להכין חוק, לתקן את החוק הקיים, לא להשאיר את סוכני הביטוח כך, וקחו בחשבון שחוקים לפעמים פה עוברים אפילו אם אתם מתנגדים בוועדת שרים לחקיקה כי את יודעת, יש פה תקופות כאלה שאפשר להביא – החוק של מיכל בירן עבר בניגוד לעמדת ועדת השרים על אף שאני בטוח שאני אוכל גם לשכנע בוועדת שרים, ואני לא רוצה להגיע לזה.

משה גפני: אני רוצה להגיע להידברות, שבהידברות הזאת יימצא פתרון גם שהרפורמה שלכם לא תפגע וגם שסוכני הביטוח יהיו בתוך המערכת הזאת והם לא יזרקו לרחוב.

משה גפני: הם אומרים שאם בשבועיים האלה, זה אני מוסיף אבל אם בתקופה הזאת תהיה הידברות רצינית ויתקדמו עם הנושאים האלה, הם מבטלים לשמחתי את העתירה שלהם בבג"ץ.

משה גפני: לשמחתי.

משה גפני: תודה רבה.

משה גפני: הישיבה נעולה.